b"\n_START_ARTICLE_\nLuzon\n_START_SECTION_\nNavnet Luzon\n_START_PARAGRAPH_\n\xc3\x98ya var opprinnelig kjent av kineserne som Liusung. Dette er avledet fra ordet lusong p\xc3\xa5 tagalog, et ord som betyr den trem\xc3\xb8rtelen som ble benyttet til \xc3\xa5 knuse ris med. \xc3\x98ya ble kalt Liusung inntil europeiske kartografer latiniserte det til Luconia. Senere stavet den franske kartografen Sanson d'Abbeville ordet med c\xc3\xa9dille (\xc3\xa7) og slik ble den harde c-lyden myknet i henhold til den opprinnelige uttalen. Den alternative stavem\xc3\xa5ten Luzon slo igjennom senere.\n_START_SECTION_\n\xc3\x98yas geografi\n_START_PARAGRAPH_\nLuzons landomr\xc3\xa5de er p\xc3\xa5 104 688 km\xc2\xb2. Det er tre st\xc3\xb8rre fjellkjeder p\xc3\xa5 Luzon. Innsj\xc3\xb8en Laguna de Bay er Filippinenes st\xc3\xb8rste. Innsj\xc3\xb8en Lake Taal har det s\xc3\xa6rtegn at den er i et stort vulkankrater, og midt i innsj\xc3\xb8en stikker det opp nok en vulkantopp med en innsj\xc3\xb8 i sitt krater."